Document ID: 31987R0383

*****
ΚΑΝΟΝΙΣΜΟΣ (ΕΟΚ) αριθ. 383/87 ΤΗΣ ΕΠΙΤΡΟΠΗΣ
της 6ης Φεβρουαρίου 1987
για τροποποίηση του κανονισμού (ΕΟΚ) αριθ. 2409/86 σχετικά με την πώληση βουτύρου παρέμβασης που προορίζεται για ενσωμάτωση στις σύνθετες ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος (1), όπως τροποποιήθηκε τελευταία από τον κανονισμό (ΕΟΚ) αριθ. 3790/85 (2), και ιδίως το άρθρο 7α,
Εκτιμώντας:
ότι το άρθρο 1 του κανονισμού (ΕΟΚ) αριθ. 2409/86 της Επιτροπής της 30ής Ιουλίου 1986 σχετικά με την πώληση βουτύρου παρεμβάσεως που προορίζεται για την ενσωμάτωση στις σύνθετες ζωοτροφές (3), όπως τροποποιήθηκε τελευταία από τον κανονισμό (ΕΟΚ) αριθ. 3987/86 (4), προσδιορίζει το βούτυρο που πωλείται· ότι πρέπει, λαμβάνοντας υπόψη τα διαθέσιμα αποθέματα για την πώληση αυτή, να τροποποιηθεί η ημερομηνία που εμφαίνεται στο εν λόγω άρθρο·
ότι το άρθρο 21 παράγραφος 2 του κανονισμού (ΕΟΚ) αριθ. 2409/86 ορίζει τις πρωτογενείς απαιτήσεις που καλύπτονται από την εγγύηση μεταποιήσεως· ότι το άρθρο 11 παράγραφος 2 του εν λόγω κανονισμού παρεκκλίνει από τις διατάξεις αυτές όταν η παράδοση των συνθέτων ζωοτροφών πραγματοποιείται με δεξαμενές ή εμπορευματοκιβώτια · ότι η παρέκκλιση αυτή έχει αποδειχθεί άχρηστη και δαπανηρή και επιπλέον επιζήμια για το πρόγραμμα διαθέσεως δεδομένου ότι συνιστά σε ορισμένα κράτη μέλη, λαμβάνοντας υπόψη τον ιδιαίτερα σημαντικό όγκο των ποσοτήτων που παραδίδονται σε δεξαμενές ή εμπορευματοκιβώτια, εμπόδιο για τα άτομα που χρησιμοποιούν βούτυρο στις ζωοτροφές· ότι πρέπει, κατά συνέπεια, να διαγραφούν οι διατάξεις του άρθρου 11 παράγραφος 2·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2409/86 τροποποιείται ως εξής:
1. Στο άρθρο 1, η ημερομηνία «1η Ιουλίου 1983» αντικαθίσταται από την ημερομηνία «1η Ιανουαρίου 1984».
2. Το άρθρο 11 αντικαθίσταται από το ακόλουθο κείμενο:
«Άρθρο 11
Η παράδοση των σύνθετων ζωοτροφών σε δεξαμενές ή εμπορευματοκιβώτια πραγματοποιείται σύμφωνα με τις ακόλουθες διατάξεις:
- η επιχείρηση παρασκευής των σύνθετων ζωοτροφών, μετά από αίτησή της, επιτρέπεται να χρησιμοποιήσει αυτή τη μορφή μεταφοράς από τον αρμόδιο οργανισμό του κράτους μέλους στην επικράτεια του οποίου βρίσκεται,
- η παράδοση γίνεται υπό τον διοικητικό έλεγχο της αρμόδιας αρχής· για τον σκοπό αυτό, η επιχείρηση προσκομίζει στην αρχή αυτή τα δικαιολογητικά έγγραφα που επιτρέπουν να διαπιστωθεί ότι πράγματι έγινε η παράδοση.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Φεβρουαρίου 1987.

Labels: 3
17
6